L'Eliana tanca maig amb una reducció generalitzada de delictes i manté a zero els robatoris en habitatges
06 de juny de 2025

• El municipi consolida el seu model de seguretat intel·ligent basat en prevenció, anàlisi de dades i resposta ràpida.

L'Eliana continua acumulant dades positives en matèria de seguretat ciutadana. Segons l'últim balanç estadístic de la Policia Local corresponent al mes de maig, no s'ha registrat cap robatori en habitatges en tot el terme municipal, la qual cosa suposa un altre mes més amb aquesta tipologia delictiva a zero, si bé abril va registrar un repunt puntual de casos, coincidint amb les vacances de Setmana Santa. Aquesta dada se suma a una tendència descendent en la majoria dels delictes contra el patrimoni.

En comparació amb el mateix mes de 2024, els robatoris en segones residències també han desaparegut, i els furts de vehicles s'han reduït a la meitat. De la mateixa manera, els robatoris a persones han experimentat una lleugera baixada. En l'acumulat de l'any 2025, els robatoris en habitatges han descendit un 60%, la mateixa xifra que els furts en establiments. Així mateix, els robatoris a persones ha baixat un 19%. Mentrestant, els robatoris de vehicles han descendit gairebé un 4% entre gener i maig, el contrari que a l'interior de vehicles, que han ascendit en els últims mesos. Per part seva, els robatoris en segones residències s'han reduït un 100% respecte al mateix període de l'any passat.

Aquest descens sostingut, en pràcticament tots els paràmetres, és el resultat d'una estratègia integral que combina l'ampliació d'efectius policials, la instal·lació de tecnologies intel·ligents i la implicació ciutadana, clau en aquest model de seguretat proactiva i col·laborativa.

L'alcalde, Salva Torrent, ha volgut felicitar novament la Policia Local i ha destacat el compromís de l'Ajuntament amb la seguretat: “Continuarem invertint en tranquil·litat, en tecnologia i en recursos humans per a protegir la qualitat de vida dels nostres veïns i veïnes”.